
Kvaternió értékű polár–Fourier momentumok algoritmusai digitális képfeldolgozáshoz

A momentumalapú képfeldolgozás régóta kutatott terület az informatikában. A momentumok kiszámolásával fontos leíró információkat nyerhetünk ki egy képről, amiket aztán használhatunk például tömörítésre, vízjelezésre vagy klasszifikációra.
A polár-Fourier típusú momentumok kutatásának fő motivációja, hogy a klasszikus Zernike momentumoknál hatékonyabban számolható, hasonló elméleti és gyakorlati jellemzőkkel rendelkező alternatívákat keressünk. Célom egyes ismert momentumokhoz új számítási módszerek bevezetése volt, és egy elméleti szempontból ígéretes új momentumtípus kidolgozása a témavezetőm instrukciói alapján.
Eredmények:
1. Az utóbbi években kutatott kvaterniós Legendre– és RadialHarmonic-Fourier momentumok mellett definiáltam az új kvaterniós Chebyshev–Fourier momentumokat.
2. A polár–Fourier momentumok és a képrekonstrukciók numerikus algoritmusai közül többet kiterjesztettem, továbbfejlesztettem.
3. Témavezetőm munkája alapján kidolgoztam egy újramintavételezésen és mátrixaritmetikán alapuló számítási eljárást, ami egységesen alkalmazható a fenti momentumokra. Chebyshev-Fourier momentumoknál ezek a számítások FFT-vel gyorsíthatóak.
4. A polár–Fourier momentumok algoritmusai között részletes összehasonlító elemzést végeztem.
5. A Chebyshev–Fourier momentumokhoz eltolás, forgatás és skálázás invariáns mennyiségeket definiáltam és megvizsgáltam az alkalmazásukat objektumok felismerésére.
6. Rejtett vízjeleket helyeztem el képekre, melyek transzformációk és zaj hozzáadása után is visszanyerhetőek.
Numerikus tesztekkel megmutattam, hogy a dolgozatban definiált Chebyshev-Fourier momentumok minden tekintetben legalább olyan jó, sok esetben jelentősen jobb eredményeket szolgáltatnak, mint a RadialHarmonic momentumok, miközben a számítások időhatékonysága között nincs releváns eltérés.
A Legendre-Fourier momentumokkal összevetésben hasonlóan teljesítenek az új momentumok, viszont nagy méretű képek, magas rendű momentumok használata esetén a Chebishev-Fourier típus szignifikánsan gyorsabban számolható.
Az általunk definiált, újramintavételezésen alapuló algoritmusok minden momentumtípus esetén az időhatékonyság szempontjából jelenleg ismert legjobb eljárások, a korábbi módszerekkel nagyságrendileg azonos hibajellemzők mellett.
 



